L'estudi de la Universitat Politècnica recomana els esculls i la formació de cordons dunars
11 d’agost 2022

![](/media/hfraukzo/c1_mini_m1_playaalmarda_archivo_20220620_img_0710.jpg?width=850&height=566.9886363636364)

La Comissió Especial de Platges de l'Ajuntament de Sagunt es va reunir ahir per a tractar sobre l'estudi de la Universitat Politècnica de València sobre la situació de les platges al nord del terme municipal. Van assistir-hi representants dels grups municipals PSPV-PSOE, Compromís, IP, PP, EU i el regidor del grup de no adscrits.

L'alcalde de Sagunt, Darío Moreno, ha posat l'accent en la importància de les solucions per a retindre l'arena: **«La Comissió Especial de Platges ha pogut avaluar aquest informe de la Universitat Politècnica de València, que reforça els arguments de l'Ajuntament respecte al futur de les nostres platges, perquè indica que és imprescindible que s'incorporen elements de retenció d'arena, que asseguren la sostenibilitat del nostre litoral»**. De cara al futur, l'alcalde ha afirmat que no servix un projecte que als pocs anys haja de ser esmenat o necessite noves aportacions d'arena: **«El que volem és un projecte de llarga duració i en eixa línia treballarem, des de la perspectiva del màxim consens i reivindicant com sempre el millor per a les nostres platges i per als nostres veïns i veïnes»**.

Darío Moreno també ha afegit que este estudi suposa un punt de partida per a analitzar l'erosió que es produïsca en el futur i l'efecte que hi puga causar l'espigó d'Almenara i els temporals.

L'informe recomana **«escometre actuacions integrades i planificades, amb solucions blanes i innovadores, com la conformació de cordons dunars de morfologia i característiques d'altura adequades, la protecció enfront de l'onatge mitjançant barreres o esculls que estabilitzen actuacions d'alimentacions artificials, etc.»**. A més, també recomana la realització d'un programa de seguiment de la costa que combine la recollida de dades del clima marítim i l'alçament de precisió de la geometria de l'àrea litoral.

L'informe dels catedràtics de Ports i Costes Vicente Esteban Chapapría i José C. Serra Peris, va ser encarregat per l'Ajuntament de Sagunt per a fer l'estudi i seguiment dels efectes en la costa de Sagunt de les obres del projecte constructiu d'estabilització del front litoral a la Llosa i Almenara.

*   [](http://www.facebook.com/sharer.php?u=https://aytosagunto.es/va/actualitat/comissio-especial-platges-informe-sobre-la-costa-sagunt-2022-08-11/ "Facebook")
*   [](http://twitter.com/share?url=https://aytosagunto.es/va/actualitat/comissio-especial-platges-informe-sobre-la-costa-sagunt-2022-08-11/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comissio-especial-platges-informe-sobre-la-costa-sagunt-2022-08-11/ "Linked In")
*   [](mailto:?body=https://aytosagunto.es/va/actualitat/comissio-especial-platges-informe-sobre-la-costa-sagunt-2022-08-11/)